Skjálftavirkni hefur greinst í hafinu í vestur undan Snæfellsjökli undanfarna daga. Ekki er vitað til þess að skjálftavirkni hafi mælst áður á því svæði en jarðskjálftamælar voru nýverið settir upp þarna til að fylgjast nánar með jöklinum. Kristín Jónsdóttir náttúruvársérfræðingur birti í gærkvöldi færslu á samfélagsmiðlum þar sem hún greindi frá þessari virkni, sem hún sagði bæði óvenjulega og áhugaverða, og að menn minntust þess ekki að jarðhræringar hafi orðið á þessum slóðum áður. Einar Hjörleifsson, vakthafandi náttúruvársérfræðingur á Veðurstofunni, segir skjálftana afar áhugaverða.